राष्ट्रपति सचिवालय
भारत की राष्ट्रपति ने वीडियो कॉन्फ्रेंसिंग के माध्यम से आगंतुकों के लिए राष्ट्रपति निलयम के उद्घाटन कार्यक्रम की शोभा बढ़ाईं
आगंतुक http://visit.rashtrapatibhavan.gov.in पर अपना स्लॉट ऑनलाइन माध्यम से बुक कर सकते हैं
भारत की राष्ट्रपति श्रीमती द्रौपदी मुर्मु ने आज  राष्ट्रपति निलयम में आगंतुकों द्वारा भ्रमण की शुरुआत करने के अवसर पर आयोजित कार्यक्रम को वीडियो कॉन्फ्रेंसिंग के जरिए संबोधित करके उसकी गरिमा बढ़ाईं। इस दौरान तेलंगाना की राज्यपाल डॉ. तमिलिसाई सुंदरराजन, केंद्रीय संस्कृति, पर्यटन और उत्तर पूर्वी क्षेत्र विकास मंत्री श्री जी किशन रेड्डी, तेलंगाना के गृह मंत्री श्री मोहम्मद महमूद अली और अन्य गणमान्य व्यक्ति उपस्थित थे।
इस अवसर पर राष्ट्रपति ने जय हिंद रैंप के जीर्णोद्धार व संरक्षण और ऐतिहासिक फ्लैग पोस्ट की प्रतिकृति की नींव भी रखीं। जय हिंद रैंप अतीत में परिसर की जल की जरूरतों को पूरा करने वाले एक ऐतिहासिक बावड़ी से जुड़ा हुआ है। वहीं, ऐतिहासिक फ्लैग पोस्ट के माध्यम से 1948 में हैदराबाद राज्य के भारतीय संघ में एकीकरण को चिह्नित किया गया है।
इस अवसर पर राष्ट्रपति ने कहा कि हर एक भारतीय से राष्ट्रपति भवन और राष्ट्रपति रिट्रीट जुड़े हुए हैं। उन्होंने कहा कि हम गर्व के साथ आजादी का अमृत महोत्सव मना रहे हैं। हमारा प्रयास है कि सभी नागरिक, विशेषकर हमारी युवा पीढ़ी, स्वतंत्रता सेनानियों के बारे में जानें और हमारे स्वतंत्रता संग्राम से जुड़े मूल्यों का सम्मान करें। इस विचार के साथ राष्ट्रपति निलयम में एक नॉलेज गैलरी की स्थापना की गई है। यह राष्ट्रपति भवन व निलयम के इतिहास और हमारे स्वतंत्रता के गुमनाम नायकों के बारे में जानकारी प्रदान करेगी। उन्होंने लोगों, विशेषकर बच्चों व युवाओं से निलयम आने और अपनी विरासत से खुद को जोड़ने का अनुरोध किया।
पहली बार राष्ट्रपति निलयम के विरासत भवन को आम जनता के लिए खोला गया है। इससे पहले लोग सीमित अवधि के लिए साल में केवल एक बार निलयम के उद्यानों का भ्रमण कर सकते थे।
निलयम के दौरे के दौरान आगंतुक राष्ट्रपति भवन, डाइनिंग क्षेत्र सहित इमारत को अंदर से देख सकते हैं। इसके साथ ही निलयम किचन को डाइनिंग हॉल से जोड़ने वाली भूमिगत सुरंग के माध्यम से टहलते हुए तेलंगाना के पारंपरिक चेरियल चित्रों का आनंद ले सकते हैं। आगंतुक राष्ट्रपति भवन और राष्ट्रपति निलयम के इतिहास के बारे में जानकारी प्राप्त कर सकते हैं। इसके अलावा ‘नॉलेज गैलरी’ में संविधान और भारत की राष्ट्रपति की भूमिका व जिम्मेदारियों के बारे में जान सकते हैं। ‘नॉलेज गैलरी’ को पहले अस्तबल के रूप में उपयोग किया जाता था। नॉलेज गैलरी के प्रांगण में आगंतुक बग्घी और राष्ट्रपति की लिमोजिन के साथ सेल्फी ले सकते हैं।
इसके अलावा आगंतुक राष्ट्रपति निलयम के परिसर में जय हिंद रैंप और फ्लैग पोस्ट पॉइंट के साथ-साथ नेचर ट्रेल भी देख सकते हैं। निलयम गार्डन के विभिन्न खंड जैसे कि रॉक गार्डन, हर्बल गार्डन, बटरफ्लाई और नक्षत्र गार्डन जनता के लिए खुले रहेंगे। आगंतुक क्यूआर कोड स्कैन करके फलों, पेड़ों और फूलों के बारे में जानकारी प्राप्त कर सकते हैं।
राष्ट्रपति निलयम राष्ट्रपति के दक्षिणी प्रवास को छोड़कर पूरे वर्ष आम जनता के लिए खुला रहेगा। आगंतुक http://visit.rashtrapatibhavan.gov.in के माध्यम से अपना स्लॉट ऑनलाइन बुक कर सकते हैं। इसके अलावा राष्ट्रपति निलयम के स्वागत कार्यालय में भी वॉक-इन बुकिंग सुविधा उपलब्ध होगी। आगंतुक सप्ताह में छह दिन  सुबह 10:00 बजे से शाम 05:00 बजे तक निलयम का भ्रमण कर सकते हैं। इसके लिए अंतिम प्रवेश शाम 04:00 बजे होगा।
भारतीय नागरिकों के लिए प्रति व्यक्ति 50 रुपये और विदेशी नागरिकों के लिए प्रति व्यक्ति 250 रुपये का मामूली पंजीकरण शुल्क लागू होगा। टूर गाइड के अलावा आगंतुकों के लिए पार्किंग, क्लॉकरूम, व्हीलचेयर, कैफे, स्मारिका दुकान, टॉयलेट, पेयजल और प्राथमिक चिकित्सा जैसी बुनियादी सुविधाएं उपलब्ध होंगी।
राष्ट्रपति का अभिभाषण पढ़ने के लिए कृपया यहां क्लिक करें